Retten i Glostrup har foretaget en uvildig undersøgelse af og brandtest på Navitas ved Aarhus Ø. Og konklusionen er nedslående, oplyser Tagpapbranchens Oplysningsråd (TOR).

Undersøgelsen viser nemlig, at tagpappen er yderst brandfarlig og udgør en alvorlig sikkerhedsrisiko. Faktisk var prøvebrændinger så voldsomme, at laboratoriet, der testede det, var nødt til at afslutte prøvningen med en brandslukker for ikke at ødelægge prøveudstyret, oplyser TOR.

Hos Navitas ser ejerformand Anders Hanberg Sørensen på situationen med stor alvor.

- Vi har forholdt os til det med det samme, og vi ser på sagen med meget stor alvor. Vi har etableret en brandvagt på syvende etage, hvor man overvåger hele taget, siger Anders Hanberg Sørensen, der også er rektor på maskinmesterskolen, til tv2oj.dk.

Hvis rapportens konklusioner er korrekte, vil en brand i tagkonstruktionen kunne få fatale følger.

- Vi skal have fuld sikkerhed for, at der ikke kan opstå brand. Vi gør det, der skal til, og alt andet ville være uansvarligt, siger Anders Hanberg Sørensen.

De næste dage vil Navitas tage kontakt til brandvæsenet for at finde ud af, hvad der skal ske fremadrettet, og hvilken forventning brandvæsenet har.

- Hvis der er noget, der ikke er i orden, skal det udbedres, og så skal man finde ud af, hvem der bærer ansvaret, og som så også bærer den økonomiske byrde. Det kan være en kompleks sag, siger Anders Hanberg Sørensen.

Navitas huser cirka 2.700 studerende på forskellige afdelinger af Aarhus Universitet, Maskinmesterskolen m.m.

Se interview med Anders Hanberg Sørensen i videoen ovenfor.